Lisbeth Bech-Nielsen (SF), 2024-05-02:
Nu skal I stemme om SF's forslag om at sætte rammer og retningslinjer for kunstig intelligens.
Det er et ud af 16 forslag, som vi fremsatte i et udspil i maj sidste år, og det er også et forslag, som jeg kom med i den bog, jeg skrev i 2018.
Tit forlyder det jo, at det går så hurtigt med teknologien, at lovgivningen ikke kan følge med, men undskyld mig, det er altså nogle gange også et spørgsmål om vilje, og med fru Mona Juuls ord går politik nogle gange for langsomt.
I den sidste uge har vi diskuteret deepfake, en teknologi, der bliver bedre dag for dag, og hvis I stemmer for det her forslag, så forpligter vi regeringen til for en gangs skyld at gøre noget og ikke at være så fodslæbende.
Hvis I ikke før vidste, hvilken trussel deepfake udgør for vores demokrati, ved I det forhåbentlig nu.
Det skorter ikke på advarsler, og FN, EU, OECD, World Economic Forum og techledere som Sam Altman fra Open AI har identificeret deepfake som den største trussel mod vores demokratier, ikke om 10 år, men nu.
Sidste år var der valg i Slovakiet, og den provestlige partiformand blev udsat for en deepfake, hvor man kunne høre en stemmeoptagelse, hvor han – i gåseøjne – sagde, hvordan han ville manipulere valget ved at købe romastemmer, og fordi det var så tæt på valget, kunne han ikke nå at få gjort noget ved den stemmeoptagelse, der florerede, og den gik viralt, og han tabte til en prorussisk partiformand.
Sidste år blev præsident Biden
også udsat for en deepfake, hvor han – og det er igen i gåseøjne – opfordrede demokrater til ikke at deltage i primærvalgene.
Donald Trump har også været udsat for en deepfake, hvor man har lavet et billede af ham, hvor han sidder i Jeffrey Epsteins fly omgivet af teenagepiger.
Det her er ekstremt alvorligt, og lige nu er teknologien måske ikke perfekt, og vi kan ofte godt se forskel på det, men det er kun et spørgsmål om tid, og det er ikke år, men måneder, det koster ingen penge, du behøver ikke at have nogen forudsætninger, og det kan være ondsindede regimer, eller det kan bare være milliardærer, der vil fremme en bestemt dagsorden, og det er simpelt hen ikke højt nok på dagsordenen.
Vi kan gøre noget herhjemme, vi kan sætte nogle rammer for det, vi kan lave nogle aftaler for det, vi kan nedsætte en taskforce til at følge op på, hvordan vi beskytter det valg, vi alle sammen bare lige om lidt skal til, nemlig europaparlamentsvalget, hvor det kommer til at florere utrolig meget.
Jeg kender jo godt christiansborglogikken, så jeg ved også godt, at der ikke bliver et flertal for det her forslag, men jeg håber, at I i de grupper, hvor I sidder, vil diskutere, hvordan vi kan beskytte os selv og hinanden bedst muligt, for det her er noget, man kæmper med i hele verden.
Vi kan ikke se forskel på det, og internettet bliver oversvømmet med videoer, hvor folk siger og gør nogle ting, og pointen er ikke, at man vil fremme en bestemt dagsorden, eller at nogen skal tro, at Mette Frederiksen vil afskaffe julen – og nu var det i forbindelse med den video, vi har talt om, jo klart deklareret, hvad det var, men man kan, hvis man vil, misbruge den video, som et parti har lavet, og nemt klippe noget ud – men pointen er, at vi alle sammen skal miste enhver tiltro til, at noget som helst af det, vi hører fra hinanden, og det, vi hører fra medierne, er sandt.
Det er kernen i misinformationen, det er en total sandhedsapati, som nogle har kaldt det, altså at vi ikke længere tror på noget som helst, og det er det, der er målet, og det er det, der får demokratiske samfund til at gå op i limningen, og lige nu sidder vi på hænderne, og det er derfor, at jeg står heroppe på talerstolen.
For vi bliver nødt til at gøre noget, og det kan vi faktisk også godt.
Så jeg vil selv til jer, der lige om lidt stemmer imod – for det ved jeg jo godt at I gør – sige, at jeg håber, at I i de grupper, hvor I sidder, vil tage det her op og komme med jeres egne forslag, så vi kan gøre noget ved det.